
Különböző tritikálé fajták zöld hozam és minőségvizsgálata

KÜLÖNBÖZŐ TRITIKÁLÉ FAJTÁK ZÖLDHOZAM ÉS MINŐSÉGVIZSGÁLATA
Green yield and quality testing of different tritical varieties

Kutatásom célja különböző tritikálé fajták zöldhozamának és minőségének vizsgálata a jobb takarmányozási szempontokból kifolyólag. Napjainkban szemtanúi vagyunk a klímaváltozás okozta időjárási változásnak, ami takarmánytermesztésünkre is hatással van. Szerencsére a tritikálét októbertől-májusig/júniusig termesszük. Ebben az időpontban a nyári meleg nincs rá hatással, a téli csapadékot jól hasznosítja.
Vizsgálatomban négy fajta tritikálét vizsgáltam: Dimenzio, Hungaro, GK Maros és GK Szemes. A vizsgálat Szarvas külterületén történt, a Mezőmag Kft szántóföldjén. A vizsgált növények megfelelő agrotechnikában részesültek. A mintavételezés kaszálással történt, melyekhez az alábbi eszközök álltak rendelkezésemre: sarló, 1 m2 -es keret, gyűjtőkosarak, digitális mérleg. Mindegyik fajtából 4 db mintát vettem összesen 4 alkalommal. A 4 alkalomból 3 alkalom májusban, az utolsó kaszálás pedig júniusban történt. A kaszálás után egy aprítógéppel leaprítottam a lekaszált tritikálét, majd légmentes zacskókba valósult meg a letárolásuk. A mintákat az Állattenyésztési Teljesítményvizsgáló Kft. Takarmányanalitikai Laboratóriumában lettek megvizsgálva Gödöllőn. A kapott mintákból a zöldhozam mennyiséget, szárazanyagot, nyersfehérjét, cukor/keményítő és nyersrost elemeket vizsgáltam.
A kutatás során választ kaptam arra, hogy betakarításkor az értékek melyik időpontokban voltak a legkimagaslóbbak. Megfigyelhettem, hogy késői kaszálással, a viaszéréskor az értékek mennyire mutatnak csökkenő tendenciát. Ezek alapján következtetéseket vontam le, hogy melyek a legalkalmasabb fajták a zölden való kaszálásra és a betakarítás melyik időpontban történjen meg.
A kutatásom végére olyan eredményeket kaptam, melyekkel bátran mondhatom azt, hogy napjainkban ez a kevésbé népszerű növény ezekben az aszályos években is biztos takarmányt, zöldtömeget biztosíthat gazdasági állataink számára, különösképpen tejelő tehenek esetében. 



